type: legislation

jurisdiction: Hungary

text:
1383/2015. (VI. 12.) Korm. határozata Magyarország Kormánya és Székesfehérvár Megyei Jogú Város Önkormányzata közötti együttműködési megállapodás végrehajtásával összefüggő feladatokról.
A Kormány 2015. május 26. napján együttműködési megállapodást (a  továbbiakban: Megállapodás) kötött Székesfehérvár
Megyei Jogú Város Önkormányzatával. A  Kormány a  Megállapodásban foglaltak eredményes kormányzati végrehajtása
érdekében
 1. felhívja az  emberi erőforrások miniszterét és a  nemzetgazdasági minisztert, hogy a  város és a  térség
életminőségének javítása érdekében – Székesfehérvár Megyei Jogú Város Önkormányzatával együttműködve –
vizsgálja meg a Fejér Megyei Szent György Egyetemi Oktató Kórház belgyógyászati és onkológiai célú fejlesztésének
lehetőségét;
Felelős: emberi erőforrások minisztere
 nemzetgazdasági miniszter
Határidő: azonnal
2. támogatja a  város oktatási célú fejlesztési terveit, ennek keretében a  középfokú oktatási intézmények megfelelő
elhelyezését, korszerű képzési körülményeket biztosító, a  művészeti és sport funkciókat is integráló campus
kialakítását, és felhívja az  emberi erőforrások miniszterét és a  nemzetgazdasági minisztert, hogy a  Székesfehérvár
Megyei Jogú Város Önkormányzata által előkészített fejlesztési koncepciót terjesszék a Kormány elé;
Felelős: emberi erőforrások minisztere
 nemzetgazdasági miniszter
Határidő: a fejlesztési koncepció önkormányzat általi elkészítését követően azonnal
3. támogatja a  város kulturális és turisztikai vonzerejének növelése érdekében a  város idegenforgalmi és
infrastrukturális fejlesztéseinek megvalósulását, ennek keretében
a) felhívja a  nemzetgazdasági minisztert és az  emberi erőforrások miniszterét, hogy a  város új kulturális
arculatának kialakítása jegyében tegyék meg a szükséges intézkedéseket az új kulturális negyed kialakítását
szolgáló Fekete Sas Szálló rekonstrukciójához és fejlesztéséhez szükséges tervek támogatása érdekében;
b) felhívja a  nemzetgazdasági minisztert, a  nemzeti fejlesztési minisztert és a  Miniszterelnökséget vezető
minisztert, hogy tegyék meg a  szükséges intézkedéseket a  belváros élhetőségének javítását szolgáló
Zichy-liget projekt uniós fejlesztési források bevonásával történő támogatására;
Felelős: az a) alpont pont tekintetében:
 nemzetgazdasági miniszter
 emberi erőforrások minisztere
 a b) alpont tekintetében:
 nemzetgazdasági miniszter
 nemzeti fejlesztési miniszter
 Miniszterelnökséget vezető miniszter
Határidő: azonnal
4. felhívja a  nemzetgazdasági minisztert, a  Miniszterelnökséget vezető minisztert és a  nemzeti fejlesztési minisztert,
hogy Székesfehérvár Megyei Jogú Város Önkormányzatának javaslata alapján, az önkormányzattal együttműködve
gondoskodjanak a  városi lakókörnyezet fejlesztését, az  életminőség javítását, valamint az  ökológiai és környezeti
terheltség csökkentését szolgáló program kidolgozásáról;
Felelős: nemzetgazdasági miniszter
 Miniszterelnökséget vezető miniszter
 nemzeti fejlesztési miniszter
Határidő: 2015. szeptember 30.
5. a város turisztikai vonzerejét szolgáló fejlesztési programok kormányzati támogatással történő megvalósításával
egyetértve felhívja a  nemzetgazdasági minisztert és a  Miniszterelnökséget vezető minisztert, hogy tegyenek
javaslatot a  Kormány részére a  Velencei-tó és környezete hatékonyabb turisztikai kihasználását biztosító
rehabilitációját, valamint infrastrukturális fejlesztését szolgáló intézkedésekre;
Felelős: nemzetgazdasági miniszter
 Miniszterelnökséget vezető miniszter
Határidő: 2015. július 15.
6. felhívja a  nemzeti fejlesztési minisztert, a  nemzetgazdasági minisztert, az  emberi erőforrások miniszterét és
a  Miniszterelnökséget vezető minisztert, hogy tegyenek javaslatot a  Kormány részére egy Székesfehérváron
megvalósítandó új multifunkcionális rendezvény- és sportcsarnok tervei elkészítésének támogatására;
Felelős: nemzeti fejlesztési miniszter
 nemzetgazdasági miniszter
 emberi erőforrások minisztere
 Miniszterelnökséget vezető miniszter
Határidő: azonnal
7. munkacsoportot alakít az  érintett minisztériumok és Székesfehérvár Megyei Jogú Város Önkormányzata
képviselőinek bevonásával a  Székesfehérvár–Börgönd repülőtér és ipari terület fejlesztési lehetőségeinek
áttekintésére.
Felelős: nemzeti fejlesztési miniszter
 nemzetgazdasági miniszter
Határidő: azonnal
Orbán Viktor s. k.,
 miniszterelnök